INVESTITSIYa LOYIHALARINI TANLAB OLISh VA “ANGREN” MAXSUS INDUSTRIAL ZONASI QATNAShChILARINI ROʻYXATDAN OʻTKAZISh TARTIBI TOʻGʻRISIDAGI NIZOMNI TASDIQLASh HAQIDA
(resolution, 2017-04-17)

Vazirlar Mahkamasining “Angren” maxsus industrial zonasi faoliyatini tashkil etish chora-tadbirlari toʻgʻrisida” 2012-yil 29-maydagi 146-son qaroriga muvofiq Vazirlar Mahkamasi qaror qiladi: 1. Investitsiya loyihalarini tanlab olish va “Angren” maxsus industrial zonasi qatnashchilarini roʻyxatdan oʻtkazish tartibi toʻgʻrisidagi Nizom ilovaga muvofiq tasdiqlansin. 2. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov zimmasiga yuklansin. 1. Ushbu Nizom “Angren” maxsus industrial zonasida (keyingi oʻrinlarda “Angren” MIZ deb ataladi) joylashtirish uchun investorlarni tanlab olish va “Angren” MIZ hududida tadbirkorlik faoliyatini amalga oshirish uchun uning qatnashchilarini roʻyxatdan oʻtkazish tartibini belgilaydi. 2. “Angren” MIZda amalga oshirish uchun investitsiya loyihalarini tanlab olish boʻyicha tashkiliy masalalarni hal etish “Angren” MIZning Maʼmuriy kengashi ishchi organiga va Direksiyasiga (keyingi oʻrinlarda Direksiya deb ataladi) yuklanadi. 3. “Angren” MIZda amalga oshirish uchun investitsiya loyihalarini tanlab olish ushbu Nizomning 1-ilovasiga muvofiq sxema boʻyicha ikki bosqichda amalga oshiriladi. 4. Tanlab olishning birinchi bosqichida investor Direksiyaga “Angren” MIZ hududida ishlab chiqarishni joylashtirish yuzasidan, Maʼmuriy kengash tomonidan tasdiqlanadigan shakl boʻyicha toʻldirilgan investitsiya buyurtmanomasini (keyingi oʻrinlarda investitsiya buyurtmanomasi deb ataladi) taqdim etadi, unga quyidagilar ilova qilinadi: yuridik shaxs roʻyxatdan oʻtkazilgan joy boʻyicha savdo reyestridan xorijiy muassis toʻgʻrisidagi koʻchirma yoki ushbu yuridik shaxsning faoliyatini tasdiqlovchi boshqa hujjat; tavsiya qilinayotgan loyihaning biznes-rejasi; yuridik shaxsning tegishli sohadagi, shuningdek tegishli sohada amalga oshirilgan shunga oʻxshash loyihalar toʻgʻrisidagi ish tajribasi mavjudligini tasdiqlovchi maʼlumot; oxirgi uch yil uchun moliyaviy hisobotlar boʻyicha auditorlik tashkilotining xulosasi; investor vakolatli shaxslarining imzolari namunalarini tasdiqlovchi hujjat. Barcha hujjatlar investorlar tomonidan Direksiyaga davlat tili yoki rus tilidagi tarjimasi ilova qilingan, belgilangan tartibda tasdiqlangan holda taqdim etiladi. Investor taqdim etilayotgan maʼlumotlar va hujjatlarning ishonchliligi yuzasidan javob beradi. 5. Direksiyaga taqdim etilayotgan biznes-rejada quyidagi asosiy qoidalar aks ettirilgan boʻlishi kerak: ishlab chiqarilishi rejalashtirilayotgan mahsulotning nomi, hajmlari va turi; ishlab chiqarilayotgan mahsulotning moʻljallanayotgan narxlari va sotish bozorlari, eksportga moʻljallangan mahsulotni ishlab chiqarish hajmlari; tavsiya etilayotgan loyihani amalga oshirish uchun zarur boʻlgan infratuzilma va muhandislik inshootlari; ishlab chiqarishni oqilona joylashtirish uchun “Angren” MIZ hududidagi uchastkaning moʻljallanayotgan oʻlchamlari; xomashyo bazasining mavjudligi hamda loyihaning amalga oshirilish davrida xomashyo va materiallar bilan taʼminlanishning kafolatlangan imkoniyati; moʻljallanayotgan ishlab chiqarish texnologiyasining ekologik talablar hisobga olingan holdagi tavsifi; foydalanilishi moʻljallanayotgan savdo markasi toʻgʻrisidagi maʼlumot; iqtisodiy samaradorlikning hisob-kitoblari, shuningdek loyihani amalga oshirishning eng samarali texnik, tashkiliy va iqtisodiy yechimi; moʻljallanayotgan investitsiyalarning hajmi va turi, moliyalashtirish manbalari va qarz mablagʻlari jalb etilgan taqdirda moʻljallanayotgan garov taʼminoti; ishlab chiqarishni mahalliylashtirish darajasi, dastlabki 4 ta belgilar darajasida boshlangʻich xomashyoga nisbatan Oʻzbekiston Respublikasi tashqi faoliyat tovar nomenklaturasi kodi boʻyicha yakuniy mahsulot tovar pozitsiyasining oʻzgarishi; ishlab chiqarishda foydalanilishi moʻljallanayotgan texnologik asbob-uskunalarning xarakteri, ularning zamonaviy sifat standartlariga muvofiqligi, loyihada xalqaro standartlarga muvofiq boʻlgan sifatni boshqarish tizimining mavjudligi; tashkil etiladigan ish oʻrinlarining soni; tashkil etiladigan korxonaning shtatdagi xodimlarini jalb etilgan xodimlar umumiy sonining kamida 95 foizi miqdorida Oʻzbekiston Respublikasi fuqarolari bilan toʻldirish, ularga tajriba orttirishdan va malaka oshirishdan oʻtish imkoniyatini berish. 6. Direksiya taqdim etilgan hujjatlarning ushbu Nizomning 4 va 5-bandlarida nazarda tutilgan talablarga muvofiqligini 5 ish kuni mobaynida koʻrib chiqadi. Alohida hollarda tanlab olishda qatnashish uchun investitsiya buyurtmanomasini koʻrib chiqishda loyiha boʻyicha qoʻshimcha maʼlumot va (yoki) hujjatlar soʻrab olinishi mumkin. Bu holda taqdim etilgan hujjatlar qoʻshimcha ravishda soʻrab olingan va (yoki) hujjat taqdim etilgan vaqtdan boshlab 5 ish kuni mobaynida Direksiya tomonidan koʻrib chiqiladi. 7. Ushbu Nizomning 4-bandi buzilgan holda taqdim etilgan investitsiya buyurtmanomalari koʻrib chiqilmasdan investorga qaytariladi. 8. Investor tomonidan taqdim etilgan investitsiya buyurtmanomalari va hujjatlar Direksiya tomonidan Maʼmuriy kengashning ishchi organiga beriladi, ularga biznes-rejaning ushbu Nizomning 5-bandi talablariga muvofiqligi yuzasidan Direksiya direktori tomonidan imzolangan tegishli xulosa ilova qilinadi. 9. Ikkinchi bosqichda ishchi organ investitsiya buyurtmanomalarini Maʼmuriy kengashga koʻrib chiqish uchun belgilangan tartibda kiritadi. 10. “Angren” MIZ hududida amalga oshirish uchun investitsiya loyihasini tanlab olish toʻgʻrisida qaror qabul qilishda Maʼmuriy kengash quyidagilarni koʻrib chiqadi: tabiiy xomashyo resurslarini qazib olish va dastlabki qayta ishlash boʻyicha korxonalarni qoʻshmagan holda, faoliyat sohasining “Angren” MIZning asosiy vazifalariga muvofiqligi; investorning zamonaviy ishlab chiqarishlar tashkil etish yoki yuqori texnologiyali uskunalar va texnologiyalar bilan jihozlagan holda ishlayotgan ishlab chiqarishlarni chuqur modernizatsiyalash boʻyicha majburiyatlari; talab katta boʻlgan import oʻrnini bosadigan va eksportga moʻljallangan raqobatbardoshli mahsulotlar ishlab chiqarish boʻyicha texnologik izchillikni bosqichma-bosqich shakllantirish; muassislarning oʻz mablagʻlari va ular tomonidan Oʻzbekiston Respublikasi kafolatisiz jalb etilgan kreditlar hisobiga investitsiyalarning amalga oshirilishi; imtiyozlarning amal qilish muddati mobaynida ularni qoʻllanishdan olingan daromadning kamida 50 foizini korxonaga qayta investitsiyalash boʻyicha majburiyatlarning investor tomonidan qabul qilinishi; investorning moliyaviy va texnologik quvvatga egaligi; loyihaning umumiy iqtisodiy samaradorligi va uni amalga oshirishning maqsadga muvofiqligi (ishlab chiqarish quvvatlarining maqbul joylashtirilishi, tashkil etiladigan ish oʻrinlari, tarmoqdagi tarkibiy qayta oʻzgartirishlarga taʼsiri, ishlayotgan quvvatlardan foydalanilishi, zarur xomashyo, materiallar va infratuzilmaning mavjudligi); tayyor mahsulotni ichki va tashqi bozorda sotish imkoniyati va istiqbollari; ishlab chiqarishni mahalliylashtirish darajasi, dastlabki 4 ta belgilar darajasida boshlangʻich xomashyoga nisbatan Oʻzbekiston Respublikasi tashqi faoliyat tovar nomenklaturasi kodi boʻyicha yakuniy mahsulot tovar pozitsiyasining oʻzgarishi; texnologik uskunalarning zamonaviy sifat standartlariga muvofiqligi, loyihada xalqaro standartlarga muvofiq boʻlgan sifatni boshqarish tizimining mavjudligi; tashkil etiladigan korxonaning shtatdagi xodimlarini jalb etilgan xodimlar umumiy sonining kamida 95 foizi miqdorida Oʻzbekiston Respublikasi fuqarolari bilan toʻldirish, ularga tajriba orttirishdan va malaka oshirishdan oʻtish imkoniyatini berish; investitsiyalarning hajmi va turi; Maʼmuriy kengash qarori bilan belgilanadigan boshqa omillar. Investitsiya buyurtmanomalarini koʻrib chiqishda “Angren” MIZ hududida tayyor mahsulotlar ishlab chiqarishda xomashyo va yarim tayyor fabrikatlarni izchil texnologik qayta ishlashda oʻzaro hamkorlik qiladigan korxonalar tashkil etish orqali talab katta boʻlgan, import oʻrnini bosadigan va eksportga moʻljallangan raqobatbardoshli mahsulotlar ishlab chiqarishning toʻliq sikli taʼminlanishini nazarda tutadigan loyihalarga ustunlik beriladi. 11. Maʼmuriy kengash investitsiya buyurtmanomalarini 10 ish kuni mobaynida koʻrib chiqadi va: “Angren” MIZ hududida investitsiya loyihasini amalga oshirishning mumkinligi; aniq va asoslangan mulohazalar va kamchiliklarni koʻrsatgan holda, taqdim etilgan hujjatlarni puxtalashtirishning zarurligi; “Angren” MIZ hududida investitsiya loyihasini amalga oshirishning maqsadga muvofiq emasligi toʻgʻrisida qaror qabul qiladi. 12. Agar investitsiya buyurtmanomasini koʻrib chiqish jarayonida Maʼmuriy kengash tomonidan investorning oʻzi toʻgʻrisida notoʻgʻri maʼlumotlar taqdim etganligidan dalolat beruvchi faktlar aniqlansa, uning investitsiya buyurtmanomasini koʻrib chiqish toʻxtatiladi va investorga asoslangan xulosa yuboriladi. Maʼmuriy kengash aʼzolari, ishchi organ va Direksiya investor tomonidan taqdim etilgan maʼlumotning maxfiyligini oshkor qilganligi uchun qonun hujjatlariga javob beradilar. 13. Ushbu Nizomning 11-bandi uchinchi xatboshiga muvofiq puxtalashtirilgan investitsiya buyurtmanomalari bevosita Maʼmuriy kengashga koʻrib chiqish uchun takroran kiritiladi. 14. Maʼmuriy kengashning investitsiya buyurtmanomasi boʻyicha ijobiy qarori Maʼmuriy kengash majlisining protokoli bilan rasmiylashtiriladi hamda Direksiya va investor oʻrtasida “Angren” MIZ hududida investitsiyalash toʻgʻrisidagi bitimni (keyingi oʻrinlarda investitsiyalash toʻgʻrisida bitim deb ataladi) tuzish uchun asos hisoblanadi. 15. Maʼmuriy kengash majlisi protokolining nusxasi protokol Maʼmuriy kengash tomonidan tasdiqlangan kundan boshlab 3 ish kuni mobaynida ishchi organ tomonidan investorga yoki uning vakolatli shaxsiga yuboriladi. 16. Investitsiya loyihalarini tanlab olish natijalari boʻyicha “Angren” MIZ qatnashchilarini roʻyxatdan oʻtkazish ikki bosqichda amalga oshiriladi: I bosqich — tadbirkorlik subyektlarini yuridik shaxs sifatida davlat roʻyxatidan oʻtkazish; II bosqich — “Angren” MIZ qatnashchilari sifatida roʻyxatdan oʻtkazish. 17. Investitsiyalash toʻgʻrisidagi bitim Direksiya va investor (investorlar) oʻrtasida tuziladi va unda quyidagilar koʻrsatilishi kerak: investitsiyalarning obyekti, hajmi va turi, “Angren” MIZ hududida amalga oshiriladigan faoliyat turlari; investitsiyalash toʻgʻrisidagi bitimning amal qilish muddatlari va shartlari; investorning huquqlari va majburiyatlari; Direksiyaning huquqlari va majburiyatlari, shu jumladan loyihani amalga oshirish jadvallari, investitsiya loyihasi amalga oshirilishi yuzasidan texnik nazorat toʻgʻrisidagi axborotni olish tartibi; investor tomonidan uning majburiyatlari bajarilishi toʻgʻrisidagi hisobotlarni taqdim etish tartibi va muddatlari; taraflarning investitsiyalash toʻgʻrisidagi bitim shartlariga rioya etilmaganligi yuzasidan javobgarligi; investitsiyalash toʻgʻrisidagi bitimga oʻzgartirish va qoʻshimchalar kiritish tartibi; investitsiyalash toʻgʻrisidagi bitimni toʻxtatish tartibi; investitsiyalash toʻgʻrisidagi bitimdan kelib chiqadigan bahslarni hal etish tartibi va koʻrib chiqish joyi. 18. Investorning investitsiyalash toʻgʻrisidagi bitimda nazarda tutiladigan huquqlari, burchi va majburiyatlari quyidagilarni oʻz ichiga oladi: moʻljallanayotgan investitsiyalarning hajmi va turi, moliyalashtirish manbalari va qarz mablagʻlari jalb etilgan taqdirda moʻljallanayotgan garov taʼminoti; moʻljallanayotgan ishlab chiqarish texnologiyasining ekologik talablar hisobga olingan holdagi tavsifi; foydalanilishi moʻljallanayotgan savdo markasi toʻgʻrisidagi maʼlumot; ishlab chiqarishda foydalanilishi moʻljallanayotgan texnologik uskunalarning xarakteri, ularning zamonaviy sifat standartlariga muvofiqligi. Loyihada xalqaro standartlarga muvofiq boʻlgan sifatni boshqarish tizimining mavjudligi; ishlab chiqarilishi rejalashtirilayotgan mahsulotning nomi, hajmlari va turi; tavsiya etilayotgan loyihani amalga oshirish uchun zarur boʻlgan infratuzilma va muhandislik inshootlari; ishlab chiqarishni oqilona joylashtirish uchun “Angren” MIZ hududidagi uchastkaning moʻljallanayotgan oʻlchamlari; xomashyo bazasining mavjudligi hamda loyihaning amalga oshirilish davrida xomashyo va materiallar bilan taʼminlanishning kafolatlangan imkoniyati; ishlab chiqarishni mahalliylashtirish darajasi va dastlabki 4 ta belgilar darajasida boshlangʻich xomashyoga nisbatan Oʻzbekiston Respublikasi tashqi faoliyat tovar nomenklaturasi kodi boʻyicha yakuniy mahsulot tovar pozitsiyasining oʻzgarishi; tashkil etiladigan ish oʻrinlarining soni; tashkil etiladigan korxonaning shtatdagi xodimlarini jalb etilgan xodimlar umumiy sonining kamida 95 foizi miqdorida Oʻzbekiston Respublikasi fuqarolari bilan toʻldirish, ularga tajriba orttirishdan va malaka oshirishdan oʻtish imkoniyatini berish. 19. Investitsiyalash toʻgʻrisidagi bitimda investitsiya loyihasining xususiyatiga koʻra boshqa shartlar ham mavjud boʻlishi mumkin. 20. Investor tomonidan taqdim etilgan investitsiyalash toʻgʻrisidagi bitim loyihasi u olingan kundan boshlab 10 ish kuni mobaynida Direksiya tomonidan koʻrib chiqiladi. Unga investitsiyalash toʻgʻrisidagi bitim loyihasini koʻrib chiqish uchun zarur boʻladigan boshqa hujjatlar, asoslashlar, materiallar ilova qilinishi mumkin. Zarurat boʻlganda, Direksiya investitsiyalash toʻgʻrisidagi bitimning alohida qoidalari boʻyicha vakolatli davlat organlari xulosalarini soʻrab olishi mumkin. Bunda investitsiyalash toʻgʻrisidagi bitim loyihasini koʻrib chiqishning umumiy muddati ushbu bandning birinchi xatboshida koʻrsatilgan muddatdan oshmasligi kerak. 21. Zarurat boʻlganda, investitsiyalash toʻgʻrisidagi bitim qoidalarini kelishish maqsadida Direksiya va investor (investorlar) oʻrtasida muzokaralar oʻtkazilishi mumkin. 22. Investitsiyalash toʻgʻrisidagi bitim “Angren” MIZning faoliyat koʻrsatish muddatidan oshmaydigan muddatga tuziladi. 23. Investor va Direksiya oʻrtasidagi investitsiyalash toʻgʻrisidagi bitim ushbu Nizomning 29-bandiga muvofiq investor tomonidan “Angren” MIZ qatnashchisi sifatida tashkil etiladigan tadbirkorlik subyekti roʻyxatdan oʻtkazilgan sanadan boshlab kuchga kiradi. 24. Investitsiyalash toʻgʻrisidagi bitimning amal qilishi: investitsiyalash toʻgʻrisidagi bitim tuzilgan muddati tugaganda; shaxs “Angren” MIZ qatnashchisi maqomidan mahrum boʻlganda; “Angren” MIZ muddatidan oldin tugatilganda; qonun hujjatlarida nazarda tutilgan boshqa hollarda toʻxtatiladi. 25. Agar investitsiyalash toʻgʻrisidagi bitimda boshqacha tartib nazarda tutilmagan boʻlsa, u imzolangan kundan boshlab 10 ish kunidan kechikmay investor roʻyxatdan oʻtkazuvchi organga oʻzi yuridik shaxs sifatida tashkil etgan tadbirkorlik subyektini davlat roʻyxatidan oʻtkazish uchun zarur hujjatlarni taqdim etadi. 26. “Angren” MIZ hududida joylashtirish uchun investor tomonidan yuridik shaxs sifatida tashkil etilgan tadbirkorlik subyektini davlat roʻyxatidan oʻtkazish Oʻzbekiston Respublikasining qonun hujjatlarida yuridik shaxslarni davlat roʻyxatidan oʻtkazish uchun belgilangan tartibda amalga oshiriladi. 27. Tadbirkorlik subyektini yuridik shaxs sifatida davlat roʻyxatidan oʻtkazish uchun zarur boʻlgan hujjatlarni tayyorlash investorning soʻroviga koʻra, shartnoma asosida Direksiya tomonidan amalga oshirilishi mumkin. 28. Tadbirkorlik subyektini yuridik shaxs sifatida davlat roʻyxatidan oʻtkazish amalga oshirilgandan keyin investor tomonidan Direksiyaga quyidagi hujjatlar taqdim etiladi: “Angren” MIZ qatnashchisi sifatida roʻyxatdan oʻtkazish uchun ariza; yuridik shaxs davlat roʻyxatidan oʻtkazilganligi toʻgʻrisidagi guvohnoma; “Angren” MIZ qatnashchisi sifatida roʻyxatdan oʻtkazish uchun Maʼmuriy kengash tomonidan belgilanadigan miqdorda toʻlov toʻlanganligini tasdiqlovchi hujjatlar; er uchastkasi ajratish uchun qonunchilikda nazarda tutilgan hujjatlar. 29. Direksiya ushbu Nizomning 28-bandida koʻrsatilgan hujjatlar olingan kundan boshlab 2 ish kuni mobaynida tadbirkorlik subyektini “Angren” MIZ qatnashchisi sifatida roʻyxatdan oʻtkazadi va ushbu Nizomga 2-ilovaga muvofiq shakl boʻyicha “Angren” MIZ qatnashchisi guvohnomasini beradi. 30. Direksiya tadbirkorlik subyekti “Angren” MIZ qatnashchisi sifatida roʻyxatdan oʻtkazilgan kundan boshlab bir kun mobaynida tadbirkorlik subyekti joylashgan joy boʻyicha davlat soliq va bojxona organlarini xabardor qiladi. 31. Direksiya tadbirkorlik subyekti “Angren” MIZ qatnashchisi sifatida roʻyxatdan oʻtkazilgan kundan boshlab bir kun mobaynida barcha zarur hujjatlarni yer uchastkasi ajratish uchun Toshkent viloyati hokimligiga beradi. 32. “Angren” MIZ qatnashchilariga yer uchastkalari ajratish tartibi qonun hujjatlarida belgilangan tartibda aniqlanadi. 33. Investorga “Angren” MIZ hududida yer uchastkasi ajratish toʻgʻrisidagi hujjatlar qonun hujjatlarida belgilangan muddatda Toshkent viloyati hokimligi tomonidan Direksiyaga, keyinchalik investorga taqdim etish uchun yuboriladi. 34. Tadbirkorlik subyektini “Angren” MIZ qatnashchisi maqomidan mahrum qilishga ixtiyoriy yoki sud tartibida yoʻl qoʻyiladi va bu investitsiyalash toʻgʻrisidagi bitimning amal qilishi toʻxtatilishiga sabab boʻladi. Tadbirkorlik subyektini “Angren” MIZ qatnashchisi maqomidan ixtiyoriy tartibda mahrum qilish toʻgʻrisidagi qaror tadbirkorlik subyektining uni bunday maqomdan mahrum qilish toʻgʻrisidagi arizasiga koʻra yoxud u Oʻzbekiston Respublikasi qonun hujjatlariga muvofiq tugatilgan taqdirda Maʼmuriy kengash tomonidan qabul qilinishi mumkin. Tadbirkorlik subyektini “Angren” MIZ qatnashchisi maqomidan sud tartibida mahrum qilish “Angren” MIZ qatnashchisi tomonidan Oʻzbekiston Respublikasi qonunchiligi va (yoki) investitsiyalash toʻgʻrisidagi bitim buzilgan taqdirda Maʼmuriy kengash qarori asosida, Direksiya arizasiga koʻra amalga oshiriladi. Direksiya “Angren” MIZ qatnashchilari reyestriga tadbirkorlik subyektining qatnashchi maqomidan mahrum etilganligi toʻgʻrisidagi sud qarori kuchga kirgan sanadan boshlab 3 ish kuni mobaynida tadbirkorlik subyektining “Angren” MIZ qatnashchisi maqomidan mahrum etilganligi toʻgʻrisidagi yozuvni kiritadi. 35. Direksiya “Angren” MIZ qatnashchilari reyestriga tegishli yozuv kiritilgan kundan boshlab bir ish kuni mobaynida davlat soliq va bojxona xizmati organlarini tadbirkorlik subyektining “Angren” MIZ qatnashchisi maqomidan mahrum etilgani toʻgʻrisidagi maʼlumotlardan xabardor qiladi.